Document ID: 31994R0601

KOMISSION ASETUS (EY) N:o 601/94,
annettu 17 päivänä maaliskuuta 1994,
neuvoston asetuksen (EY) N:o 165/94 soveltamista koskevista yksityiskohtaisista säännöistä viljelyalojen kaukohavaintotarkastusten yhteisörahoituksen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön osallistumisesta kaukohavaintotarkastusten rahoitukseen ja tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä annetun asetuksen (ETY) N:o 3508/92 muuttamisesta 24 päivänä tammikuuta 1994 annetun neuvoston asetuksen (EY) N:o 165/94(1) ja erityisesti sen 4 artiklan,
sekä katsoo, että
kaukohavaintotarkastusten tehokas järjestäminen edellyttää hyvissä ajoin tehtyjä päätöksiä aikomuksesta osallistua yhteisön ohjelmaan, tarkastettavien alueiden valinnasta, palvelujen tarjoajille asetettavista sopimusehdoista ja näiden tarjoajien kanssa sovittavista hankintoja koskevista edellytyksistä; komission on voitava antaa lausuntonsa ennen lopullista päätöstä,
kun ohjelma on hyväksytty, voidaan maksaa ennakko, joka vähennetään menojen kokonaismäärästä; kohtuulliselta tuntuu ennakko, joka on enintään 75 prosenttia ennustettavissa olevasta kokonaismäärästä; on säädettävä käyttämättömien ennakkojen tai perusteettomien menojen takaisin perimisestä,
jos käyttämättömien määrärahojen uudelleen jakamisesta säädetään, se olisi tehtävä mahdollisimman nopeasti ennusteen perusteella, jotta asianomaiset jäsenvaltiot voivat mukauttaa ohjelmansa sen mukaisesti; voidaan kuitenkin säätää toisesta uudelleen jakamisesta lopullisen tilinpäätöksen yhteydessä,
olisi säädettävä menojen korvaamisesta tai satelliittikuvien toimittamisesta maksutta sen mukaan, onko jäsenvaltio hankkinut ne itse tai pyytänyt niiden hankkimista komissiolta, ja
tässä asetuksessa säädetyt toimenpiteet ovat Euroopan maatalouden ohjaus-ja tukirahaston (EMOTR) komitean lausunnon mukaiset,
ON ANTANUT TÄMÄN ASETUKSEN:
1 artikla
Tässä asetuksessa vahvistetaan yksityiskohtaiset säännöt asetuksessa (EY) N:o 165/94 säädettyjen viljelyaloja koskevien kaukohavaintotarkastusten yhteisön osarahoituksen soveltamisesta.
2 artikla
Saadakseen oikeuden asetuksessa (EY) N:o 165/94 säädettyyn yhteisön tukeen, kunkin jäsenvaltion on ilmoitettava viimeistään kunkin vuoden 30 päivänä marraskuuta kirjallisesti komissiolle:
- aikomuksestaan hakea yhteisön osarahoitusta seuraavaksi vuodeksi,
- mikäli se toivoo komission hankkivan tarkastusohjelmaa varten tarvittavat satelliittikuvat,
- tarkastettavien asiakirjojen ja alueiden lukumäärä.
3 artikla
1 Jäsenvaltioiden, jotka ovat pyytäneet komissiota hankkimaan itse satelliittikuvat, on yhteistyössä komission kanssa ja ennen 15 päivää tammikuuta 2 artiklassa tarkoitetun tiedonantnon jälkeen määritettävä kyseiset alueet ja hankinta-aikataulu.
2 Jäsenvaltioiden, jotka ovat ilmoittaneet hakevansa yhteisön osarahoitusta, on kunakin vuonna:
a) toimitettava komissiolle viimeistään 15 päivänä tammikuuta kirjallinen selvitys suunnitelluista töistä, palvelujen tarjoajille asetettavista sopimusehdoista sekä suunnitellusta sopimuksesta. Komissio tekee huomionsa ja pyytää mahdolliset muutokset kuukauden kuluessa tiedoksiannosta;
b) annettava viimeistään 31 päivänä maaliskuuta komissiolle tiedoksi suunniteltu sopimusteksti, johon sisältyy erityisesti:
- jokaisen palvelujen tarjoajan tunnistetiedot,
- lopulliset sopimusehdot,
- hintaan vaikuttavat tekijät ja arvio lopullisista kustannuksista,
- ohjelma satelliittikuvien tai ilmavalokuvien hankkimiseksi, jos jäsenvaltio huolehtii itse hankkimisesta.
Komissio tekee huomionsa ja pyytää muutokset kuukauden kuluessa tiedoksiannosta. Kaikki komissiolle ilmoittamisen jälkeen tehdyt merkittävät muutokset on viipymättä toimitettava hyväksyttäviksi;
c) liitettävä tiedoksiantoonsa tarvittaessa hakemus ennakon saamiseksi yhteisön rahoitusosuudesta.
4 artikla
1 Komissio päättää yhteisrahoitusta koskevien hakemusten ratkaisemisesta mahdollisimman pian. Tässä tarkoituksessa se ottaa huomioon toimitetut tiedot, käytettävissä olevat määrärahat ja asetuksen (EY) N:o 165/94 liitteessä määrätyn jakomenettelyn.
2 Jos ennakkoa on haettu, se maksetaan heti, kun päätös yhteisrahoituksesta on tehty. Tämä ennakko, joka vähennetään lopullisesta summasta, voi kattaa enintään 75 prosenttia suunnitellusta yhteisön osuudesta.
3 Jos asetuksen (EY) N:o 165/94 2 artiklan soveltamisesta johtuvia kustannuksia koskevan ennusteen ja tämän artiklan 1 kohdassa tarkoitettujen yhteisrahoitusta koskevista hakemuksista tehtyjen päätösten perusteella havaitaan, että kaikkia käytettävissä olevia määrärahoja ei käytetä, komissio voi, myöhemmin annettavia yksityiskohtaisia sääntöjä noudattaen, jakaa yli jääneet varat uudelleen niiden jäsenvaltioiden kesken, jotka rahoittavat omista varoistaan yli 50 prosenttia komission hyväksymien töiden kustannuksista.
5 artikla
1 Jäsenvaltioiden on liitettävä asetuksen (EY) N:o 165/94 1 artiklan 4 kohdassa tarkoitettuun korvaushakemukseen todiste siitä, että säädetyt työt on suoritettu ja otettu vastaan ja että kyseisen jäsenvaltion toimivaltainen viranomainen ne hyväksynyt. Komissiota on kuultava ennen töiden lopullista hyväksymistä ja se voi esittää huomautuksia.
2 Komissio tekee neljän kuukauden kuluessa näiden asiakirjojen vastaanottamisesta päätöksen yhteisön talousarviosta rahoitettavien menojen lopullisista määristä, joista vähennetään tämän asetuksen 4 artiklan 2 kohdan mukaisesti maksettu ennakko.
3 Kun ennakko on suurempi kuin yhteisön rahoitusosuuden lopullinen määrä, yli menevä määrä peritään takaisin joko vähentämällä se seuraavan vuoden ennakosta tai perimällä korvaus jäsenvaltiolta.
4 Jos asetuksen (EY) N:o 165/94 2 artiklan soveltamisesta johtuvia kustannuksia koskevan ennusteen ja tämän artiklan 2 ja 3 kohdan soveltamisen perusteella havaitaan, että kaikkia käytettävissä olevia määrärahoja ei käytetä, komissio jakaa yli jääneet varat niiden jäsenvaltioiden kesken, jotka ovat esittäneet hyväksyttävän tilityksen. Tämä jako tehdään ensisijaisesti niiden jäsenvaltioiden kesken, jotka ovat rahoittaneet omista varoistaan yli 50 prosenttia töistä, jotka komissio on hyväksynyt myöhemmin annettavia yksityiskohtaisia sääntöjä noudattaen.
6 artikla
1 Jäsenvaltiot, jotka ovat komission suostumuksella hankkineet itse satelliittikuvat tai ilmavalokuvat, voivat sisällyttää niiden ostohinnan korvaushakemukseensa.
2 Komissio toimittaa itse hankkimansa kuvat maksutta jäsenvaltion valtuuttamalle edustajalle. Tämän on noudatettava toimittajien kanssa tehtyjen sopimusten mukaisia tekijänoikeuksia ja palautettava kuvat töiden päätyttyä.
3 Jos kuvia ei palauteta sovittujen ehtojen mukaisesti, niiden hinta vähennetään 5 artiklan 2 kohdassa tarkoitetuista korvauksista.
7 artikla
Jäsenvaltioiden on säilytettävä vähintään kolme vuotta kyseisen varainhoitovuoden jälkeen kaikki todistavat asiakirjat menoista, joihin ne ovat hakeneet yhteisrahoitusta.
8 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä maaliskuuta 1994.

Labels: 2
19
10
6
12